  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Алнашысь историяя-литературая музее но Сарапулысь историяя-архитектурая но чеберлыкъя музей-заповеднике «Культура» йӧскалык ӵектосъя оргтехника но нимысьтыз музей тӥрлык вуиз. Со сярысь Удмуртиысь тӧролэн но кивалтэтлэн пресс-службазы ивортӥз. Алнашысь музей компьютер техника, нылкышно но воргорон манекенъёс, пияла витринаос, стеллажъёс но экспонатъёсты возьыны корт шкафъёс, температураез но мускытэз мертась арбериос но мукет тӥрлык басьтӥз. Музейлэн фондаз этнографияя, историяя но литературая 3 сюрс пала экспонатъёс лыдъясько. Выль тӥрлык соосты ӟечгес утьыны юрттоз. Экскурсиос сяна, татын мастер-классъёс, пумиськонъёс радъяло. Ар кутсконысен музее 8 сюрс адями вуылӥз ни. Сарапулысь музей-заповедникын выль тӥрлыклы луыса «Сарапул уездный» экспозицизэс выльдӥзы. Та ужъюрт Удмуртиысь музейёс пӧлын тужгес вашкалаез луэ, со 1909-тӥ арын кылдытэмын. Татын 200 сюрслэсь трос арбериосты утё-возё. Удмуртиысь лулчеберетъя министр Владимир Соловьёв верамъя, 2023-тӥ арын «Культура» йскалык ӵектосъя нимысьтыз тӥрлык Глазкарысь шаертодонъя музей, Кузебай Герд нимо йӧскалык музей, Уваысь историяя но чеберлыкъя музей басьтӥзы ни. « Выль тӥрлык музейёслы куноосыныз тунсыко, аспӧртэм кусып герӟаны луонлык сётэ, со калыклэсь, уката ик егитъёслэсь, тунсыкъяськонзэс будэтэ » Владимир Соловьёв, Удмуртиысь лулчеберетъя министр Тодэ вайытом, Удмуртиысь кык муниципал театр тупатъян ужъёслы коньдон басьтоз. Тегъёс: Музей Сарапул Алнаш тӥрлык йӧскалыкӵектосъёс Удмуртия  